Siden efteråret har DSB haft et privat vagtværn til at patruljere stationerne om natten og bedt sovende og ubudne gæster om at forlade stationen og finde et andet sted at sove.

Men fra den 31. juli stopper samarbejdet, oplyser Leif Fabrin, som er områdechef i DSB Togdrift.

- Vi har vurderet, at tiggeriet i øjeblikket er på et acceptabelt niveau, og vores egne tiltag er på nuværende tidspunkt tilstrækkelige, siger han.

Læs også : Nyt vagtværn fjerner 400 hjemløse og tiggere fra DSB's perroner

De hjemløses organisation, SAND, har tidligere kaldt DSB's samarbejde med det private vagtværn for slap, og ifølge organisationen er vagterne alt for hårdhændede.

Derfor er formand Christina Strauss også meget glad for, at DSB nu har opsagt samarbejdet med det private vagtværn.

- Det er fantastisk! Det er en håbløs måde at drive hetz mod udsatte mennesker, siger hun.

- Vi skrider ind, hvis vi oplever tiggeri og ulovligt ophold på perroner og i togene Leif Fabrin, områdechef i DSB Togdrift

DSB vil dog fortsætte med selv at bortvise tiggere og hjemløse.

- Vi skrider ind, hvis vi oplever tiggeri og ulovligt ophold på perroner og i togene, siger Leif Fabrin, som ikke vil afvise, at vagtværnet kan få opgaven igen.